《送张四隐直游边》
宋代·刘敞

吾昔读汉书，远嘉马文渊。慷慨有大志，不辞走穷边。

尝言功名期，当及少壮年。生图万里勋，死裹马革还。

此语颇豪荡，书之在青编。其人虽已亡，其意犹凛焉。

羌戎未伏诛，王旅多丧偏。安得如此人，西行陇与汧。

借筹资方略，还为天子言。海上惟叹息，今时岂无贤。

忽闻张公子，奋起殊欣然。历览泾渭旁，究观敌根源。

宁复谢古人，正堪豁忧煎。卫青出行伍，去病幸有天。

相继取封侯，有若翻手间。男儿谁不如，可得甘弃捐。

读书反三黜，何用师孔宣。我岂少游徒，规规守乡田。

力弱非志弱，送君心长悬。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。